Video: Emfuleni-raadsaal geplunder oor onbetaalde salarisse[Foto: Verskaf] Werkers is woedend nadat hul salarisse vir Desember ook omtrent ŉ week laat betaal is. Die Emfuleni-munisipaliteit bedien onder meer Vanderbijlpark en Vereeniging. Volgens Gerda Senekal, VF Plus-raadslid, het sowat 400 woedende munisipale werkers en lede van die munisipalewerkersvakbond Samwu omstreeks 09:00 by die raadsaal in Vanderbijlpark opgedaag. Daar was reeds raadslede in die saal vir ŉ vergadering wat om 10:00 sou begin. [Foto: Verskaf] “Dit het uitgeloop op ŉ onderonsie en die partye het hardhandig geraak. Al die raadslede is by die nooduitgang uit begelei. Een van die lyfwagte se kop is in die proses oopgesny.” Munisipale werkers en Samwu-lede het daarna glo begin om die saal om te keer deur stoele, tafels en ander eiendom te breek. “Staaltafels, stoele en spieëls was in stukke en naamplaatjies is verwoes. Die deure van die raadsaal wat sowat 80 jaar oud is, is uit hul skarniere gebreek.” Volgens Senekal was die burgemeester nie tydens die voorval teenwoordig nie. [Foto: Verskaf] [Foto: Verskaf] “Wie gaan aanspreeklikheid aanvaar om die eiendom wat beskadig is te vervang?” Volgens Dennis Ryder, die DA se Vaal-streekvoorsitter, is die rede vir die munisipaliteit se onvermoë om sy mees basiese finansiële verpligtinge na te kom, die beslaglegging van eiendom deur Eskom na aanleiding van ŉ hofbevel. Die balju het op 1 Desember beslag gelê op verskeie van die munisipaliteit se voertuie nadat Eskom ŉ hofbevel bekom het om uitstaande skuld van R1,3 miljard te verhaal. Eskom het in November die hofbevel deur die Pretoriase hooggeregshof bekom. Die munisipaliteit is tans R5,3 miljard aan Eskom verskuldig ten spyte van verskeie stappe deur Eskom sedert 2018 om dié skuld te verhaal. “Die Emfuleni-munisipaliteit is bankrot en het geen finansiële middele om sy grondwetlike verpligtinge na te kom nie,” sê Ryder. [Foto: Verskaf] Die munisipaliteit is reeds sedert 2018 onder administrasie vir sy toenemende besteding en onreëlmatige uitgawes van meer as R1 miljard. Die administratiewe ingryping is verlede jaar deur die destydse LUR vir samewerkende regering in Gauteng, Lebogang Maile, opgehef. ActionSA het vroeër gesê die munisipaliteit se finansiële situasie het al ŉ punt bereik waar inwoners en sakelui betalings aan die munisipaliteit staak weens die owerheid se versuim om dienste te lewer – en inwoners skuld die munisipaliteit al nagenoeg R8 miljard. Die party het die departement van samewerkende regering en tradisionele sake (Cogta) daarom verlede maand genader om die munisipaliteit se raad onverwyld te ontbind en ŉ administrateur aan te stel. Maroela Media het die munisipaliteit se woordvoerder genader vir kommentaar. Hy is tans met verlof en kon geen kommentaar lewer nie.